**Ruga pentru iubita mea**

*Adrian Nastase*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înger alb, înger de rouă, preafrumoasă zână bună,

Te arată dintre stele sau din basme fermecate,

Te-ai ascuns în roua rece sau în mare sau în lună,

Te coboară lângă mine căci te simt aşa departe...

Te-ai născut din voia minţii şi din lacrime curate,

Te-ai ivit ca o minune, ca un vis de catifea,

Unde eşti prinţesă sfântă, prin ce doruri ferecate

Sau ţi-ai pus în gând, şireato, s-ocoleşti inima mea.

Închid ochii şi te-nchipui... trupul tău angelic, dulce,

Lângă trupul meu apare şi-l aprinde ca pe-un jar,

Îşi simt buzele ca mierea, şi sărutul cum mă duce

Pe meleaguri de poveste îmbătate de nectar.

Nu te-ascunde, o, iubito, între rânduri de ruină,

Ieşi de-acolo şi te-arată, lasă-mi vorbele în pace.

Ori nu vezi că se adună într-o muzică divină

Iară blânda rezonanţă tot mai mult, mai mult îmi place...

Mi te-arată să te pipăi, să te gust, să te contemplu,

Ieşi în calea mea copilă şi zâmbeşte-mi din priviri

Nu te-ai plictisit să umbli rătăcită-n-al meu templu,

Rece şi pustiu şi negru, între-atâta amăgiri...

Iartă-mă de poţi, iubito, ştiu, sunt numai eu de vină,

M-am gândit prea mult la noi şi poate prea mult la mine,

Trebuia să schimb Pământul şi să-l umplu de lumină

Şi apoi, pe îndelete, să te inventez pe tine.